На основу *Правилника о стандардима за самовредновање и оцењивање квалитета високошколских установа* (Службени гласник РС, број 106/06), у складу са *Стратегијом обезбеђења квалитета Природно-математичког факултета у Нишу* и *Правилника о спровођењу електронског анкетирања на Природно-математичком факултету у Нишу*, Комисија за обезбеђење квалитета Факултета подноси следећи

**Извештај о резултатима анкетирања студената, наставника и сарадника студијског програма Примењена хемија на мастер академским студијама (МАС Примењена хемија) на Департману за хемију Природно-математичког факултета у Нишу   
за период зимски семестар 2015/16**

Анкетирање студената и наставника је обављено у периоду: 11. април 2016. до 29. април 2016. Анкетом је вреднована реализација наставе током зимског семестра 2015/16., као и процес оцењивања студената у току јануарско-фебруарског испитног рока 2015/16., односно обухваћен је период рада од 1. октобра 2015. до 20. фебруара 2016. Систем за анкетирање је био доступан *online* на адреси <http://www.pmf.ni.ac.rs/anketa>.

Просечна излазност студената на Хемији износи 22,2% (52 студената је попунило анкетне упитнике од укупно 234 студената који су могли да учествују у анкетирању). Имајући у виду да је просечна излазност испод 30%, може се сматрати да **анкета није репрезентативна на нивоу Департмана и да се може користити само за оквирну оцену квалитета рада Департмана за хемију**.

Број попуњених и непопуњених анкетних налога на Департману за хемију приказан је на слици 1.

Број попуњених анкетних упитника за оцену предмета на Департману за хемију на мастер академским студијама на оба студијска програма (МАС Хемија и МАС Примењена хемија) је 120.

**Слика 1. Број попуњених и непопуњених анкетних налога**

Укупна просечна оцена наставника и сарадника на Департману је 4.58, док је та просечна оцена на МАС 4.65 за наставнике и 4.77 за сараднике.

Од свих ангажованих наставника у зимском семестру 3 наставника је оцењено оценом мањом од 3,00. Ниједан сарадник на Факултету нема просечну оцену мању од 3,00.

Декан, у складу са *Правилником о спровођењу електронског анкетирања на При­родно-математичком факултету у Нишу,* обавља разговор са наставницима који имају просечну оцену мању од 3,00 о проблемима у реализацији наставе и добијеној оцени за зимски семестар 2014/15.

Просечна оцена свих предмета на МАС Хемија и МАС Примењена хемија на Департману за хемију је 4.53.

Расподела оцена свих предмета на мастер академским студијама приказана је на слици 2. Од 120 студената 70% студената је дало највишу оцену предметима на МАС Хемија и МАС Примењена хемија, 16.7% је дало оцену 4, 10% је дало оцену 3, 3.3% је дало оцену 2, док ниједан студент није дао оцену 1.

**Слика 2. Расподела оцена свих предмета**

**РЕЗУЛТАТИ ВРЕДНОВАЊА КВАЛИТЕТА РАДА ОРГАНА УПРАВЉАЊА И РАДА СТРУЧНИХ СЛУЖБИ ПРИРОДНО-МАТЕМАТИЧКОГ ФАКУЛТЕТА УНИВЕРЗИТЕТА У НИШУ ОЦЕЊЕНИХ ОД СТРАНЕ СТУДЕНАТА**

**Мишљење студената о квалитету уџбеника, литературе, библиотечких и информатичких ресурса на ПМФ-у**

Понуђене индикаторе квалитета наведеног стандарда највећи број студената је оценио оценом 5 или 4. Најбоље је оцењена сарадња са радницима Библиотеке (прос. оцена 4,6), као и радно време Библиотеке (прос. оцена 4,4). Опремљеност библиотеке новим насловима (прос. оцена 3,6) и опремљеност информатичком опремом (прос. оцена 3,7) је оцењена нижим оценама.

**ПРЕПОРУКА:**

* **Допуњавати књижни фонд новим насловима.**
* **Обезбедити већи број десктоп/лаптоп рачунара студентима у читаоничком простору Факултета.**
* **Информисати студенте о могућностима коришћења литературе и база (увести термине консултација студената са библиотекарима о начину коришћења база, учлањења у базе, међубиблиотечкој размени итд.).**

**Мишљење студената о квалитету управљања факултетом и ненаставној подршци на ПМФ-у**

Сарадња са Рачунарским центром је оцењена прос. оценом 4,2, однос управљачког особља и однос ненаставног особља Факултета су оцењени прос. оценом 4,0, док је рад Службе за наставу и студентска питања оцењен прос. оценом 3,5. Сарадња управе Факултета са студентским организацијама је оцењена прос. оценом 3,7. Радно време Службе за наставу и студентска питања је оцењено прос. оценом 2,6.

**ПРЕПОРУКА:**

* **Повећати комуникацију управе Факултета са Студентским парламентом у решавању уочених проблема.**
* **Увeсти Студентски портал у циљу повећања комуникације са студентима.**
* **Повећати радно време Службе за наставу и студентска питања.**

**Мишљење студената о квалитету простора и опреме на ПМФ-у**

Потребни просторни капацитети Факултета (прос. оцена 3,0), наставна опрема (прос. оцена 3,2), као и ниво хигијене на Факултету (прос. оцена 3,2) су оцењени нижим оценама од стране студената.

**ПРЕПОРУКА:**

* **Увести видеобимове у учионицама као и рачунарску опрему (монтажа на плафону).**
* **Повећати ниво хигијене у тоалетима.**

**РЕЗУЛТАТИ ВРЕДНОВАЊА СТАНДАРДА КВАЛИТЕТА УСТАНОВЕ   
ОЦЕЊЕНИХ ОД СТРАНЕ НАСТАВНИКА И САРАДНИКА**

Од 49 индикатора квалитета рада (груписаних у оквиру 13 категорија стандарда квалитета) 38 индикатора је највећи број наставника и сарадника оценило највишом оценом. Најлошије су оцењени следећи индикатори квалитета: Факултет поседује савремену опрему за квалитетно обављање наставе; Факултет поседује потребне просторне капацитете за квалитетно обављање наставе; Ниво хигијене на Факултету је задовољавајући; Студијски програми су конципирани тако да подстичу студенте на стваралачки начин размишљања и примену стечених вештина и знања у пракси; Комуникација између предмета и између катедри у оквиру сродних научних области везана за едукацију и научно-истраживачки рад је задовољавајућа

Најбоље су оцењени следећи индикатори квалитета: јавна доступност критеријума за упис студената, рад Службе за наставу и студентска питања, сарадња са радницима библиотеке, рад Рачунарског центра.

**ПРЕПОРУКА:**

* **Радити на решавању питања просторних капацитета Факултета,**
* **Радити на обезбеђивању савремене опреме за реализацију наставе,**
* **Повећати ниво хигијене на Факултету,**
* **Повећати комуникацију између катедри у оквиру сродних научних области.**

**ДЕПАРТМАН ЗА ХЕМИЈУ**

**Мишљење студената о квалитету наставе на МАС Примењена хемија**

Студенти су на свих осам понуђених индикатора квалитета наставе одговорили највећом оценом - 5. Од свих питања која су оцењена највећом оценом, најмањи број студената сматра да им је предзнање довољно за праћење наставе, док је најбоље оцењена информисаност студената са садржајем предмета и начином оцењивања..

**ПРЕПОРУКА:**

* **Поваћати ниво предзнања студената пре почетка курса или неке наставне целине (увести уводна предавања, дефинисати области које је потребно студенти да прочитају и обнове, пре почетка нове наставне јединице или наставне целине).**

**Мишљење студената о објективности оцењивања на МАС Примењена хемија**

Студенти су на сва четири понуђена индикатора објективности оцењивања одговорили са највећом оценом - 5. Од свих питања која су оцењена највећом оценом, најмањи број студената се слаже да се рад студената прати и оцењује током наставе.

**ПРЕПОРУКА:**

* **Поваћати контролу рада студената као и оцењивање њиховог рада током наставе.**

**Мишљење студената о исходима учења на МАС Примењена хемија**

Питања о исходима учења су оцењивана оценама 2, 3 и 4. Најлошије је оцењена могућност да програмом подстиче креативност у решавању проблема у области. Студенти су најбоље оценили могућност да стекну потребна знања на програму за наставак студирања.

**ПРЕПОРУКА:**

* **Јасније дефинисати исходе програма;**
* **Подстицати самосталност и креативност у раду студената;**
* **Садржаје предмета више прилагодити стицању дефинисаних компетенција, знања и вештина.**

**Мишљење студената о квалитету студијског програма на МАС Примењена хемија**

Питања квалитета студијског програма су оцењена оценама 3, 4 и 5. Студенти су најмањом оценом оценили организацију наставе на студијском програму.

**ПРЕПОРУКА:**

* **Побољшати организацију наставе на студијском програму.**

**Мишљење студената о студентском оптерећењу на МАС Општа хемија и МАС Примењена хемија**

Питања о студентском оптерећењу су оцењена оценама 3 и 4. Око 80% студената би поново уписало исти студијски програм.

**ПРЕПОРУКА:**

* **Побољшати организацију наставе на студијском програму. Са представницима студената у комисијама за обезбеђење квалитета департмана дефинисати проблеме у организацији наставе, као и предлог њиховог превазилажења.**

**80% СТУДЕНАТА БИ ПОНОВО УПИСАЛО ИСТИ СТУДИЈСКИ ПРОГРАМ МАС ПРИМЕЊЕНА ХЕМИЈА**

**(оцене 4 и 5).**

**Најчешћи одговори које су студенти писали на одговарајућа питања:**

„Преклапање програма неких предмета “

„Распоред наставе није добро организован, паузе између неких предавања су дугачке, узети у обзир реализацију наставе на различитим локацијама“

„Мање теорије, више показати примену знања у пракси“

„Више обилазака индустрије“

„Више активне наставе и учешћа студената у извођењу наставе“

**Анализа успеха студената у 2013/14**

**МАС Примењена хемија**

* Укупна просечна оцена на **МАС Примењена хемија** је **9.32**

**Део плана активности Комисије за обезбеђење квалитета Факултета   
на основу анализе резултата анкетирања   
за период зимски семестар 2014/15.**

Комисија за обезбеђење квалитета Факултета предлаже следеће мере:

А) у циљу повећања стандарда квалитета уџбеника, литературе, библиотечких и информатичких ресурса:

* Промовисати могућност приступа Kobson i Cobiss базама студентима у читаоничком простору Факултета постављањем лаптоп рачунара (приступ преко лозинке, контролисан од стране библиотекара).
* Информисати студенте о могућностима коришћења литературе и база (увести термине консултација студената са библиотекарима о начину коришћења база, учлањења у базе, међубиблиотечкој размени итд.).

Б) у циљу повећања стандарда квалитета управљања факултетом и ненаставне подршке на ПМФ-у:

* Увeсти Студентски портал у циљу повећања комуникације са студентима.
* Повећати комуникацију управе Факултета са Студентским парламентом у решавању уочених проблема.
* Повећати број промотивних публикација Факултета.
* Преиспитати могућност дефинисања радног времена Студентске службе које би одговарало потребама студената“.

В) у циљу повећања стандарда квалитета простора и опреме на ПМФ-у:

* Увести видеобимове у учионицама као и рачунарску опрему (монтажа на плафону).
* Повећати ниво хигијене у тоалетима.

Г) у циљу повећања стандарда квалитета наставе:

* Повећати контролу рада студената као и оцењивање њиховог рада током наставе.
* Јасније дефинисати исходе програма;
* Испитати сагласност потребног ангажовања студената на предметима са одговарајућим ЕСПБ бодовима
* Поваћати ниво предзнања студената пре почетка курса или неке наставне целине (увести уводна предавања, дефинисати области које је потребно студенти да прочитају и обнове, пре почетка нове наставне јединице или наставне целине)
* Потребно је боље међупредметно усаглашавање термина колоквијума, семинара и испита
* Пратити оцене студената по предметима и дефинисати мере у случају неправилне дистрибуције оцена
* Усагласити у већој мери опрему и техничку подршку са облицима наставе. Снабдети све учионице белим таблама, пројекторима, као и одговарајућим прикључком за рачунаре и приступом интернету.

У Нишу, 01.07.2015.

|  |  |
| --- | --- |
| Председник Комисије за обезбеђење квалитета Природно-математичког факултета  Проф. др Драган Гајић | Продекан за обезбеђење квалитета  Природно-математичког факултета  Проф. др Татјана Анђелковић |